CELEX: 32015R0802
Language: et
Date: 2015-05-19 00:00:00
Title: Nõukogu määrus (EL) 2015/802, 19. mai 2015, millega peatatakse teatavatele rasketele õlidele ja sarnastele toodetele kehtestatud ühise tollitariifistiku ühepoolsete tollimaksude kohaldamine

23.5.2015   
            
            
               ET
            
            
               Euroopa Liidu Teataja
            
            
               L 128/2
            
         NÕUKOGU MÄÄRUS (EL) 2015/802,
   19. mai 2015,
   millega peatatakse teatavatele rasketele õlidele ja sarnastele toodetele kehtestatud ühise tollitariifistiku ühepoolsete tollimaksude kohaldamine
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 31,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Nõukogu määruse (EMÜ) nr 2658/87 (1) I lisas sätestatud kombineeritud nomenklatuuri rubriiki 2710 kuuluvate toodete puhul on ühepoolselt peatatud ühise tollitariifistiku tollimaksude kohaldamine teatavatele õlidele ja sarnastele toodetele, milles mittearomaatsete komponentide mass on suurem kui aromaatsete komponentide mass, tingimusel et kõnealused õlid ja sarnased tooted on ette nähtud spetsiifiliseks töötluseks ning nende puhul rakendatakse komisjoni määruses (EMÜ) nr 2454/93 (2) sätestatud eesmärgipärase kasutamise protseduuri (edaspidi „eesmärgipärase kasutamise protseduur”).
            
         
               (2)
            
            
               Teatavad õlid ja sarnased tooted, milles aromaatsete komponentide mass ületab mittearomaatsete komponentide massi (edaspidi „rasked õlid ja sarnased tooted”), klassifitseeriti kuni 2013. aasta 3. aprillini samuti rubriigi 2710 alla ning seeläbi kohaldati nende suhtes määramata ajaks tollimaksuvabastust.
            
         
               (3)
            
            
               Alates 4. aprillist 2013 on kõnealused rasked õlid ja sarnased tooted klassifitseeritud aga rubriigi 2707 alla ning nende suhtes ei kohaldata tollimaksuvabastust.
            
         
               (4)
            
            
               Nõukogu määrusega (EL) nr 1387/2013 (3) peatati 1. juulist 2014 ajutiselt kõnealustele rasketele õlidele ja sarnastele toodetele kehtestatud ühepoolsete tollimaksude kohaldamine.
            
         
               (5)
            
            
               Kuna aga liidus ei tarnita raskeid õlisid ja sarnaseid tooteid, oleks kõnealust ühepoolsete tollimaksude ajutist peatamist tulnud rakendada katkematult 4. aprillist 2013 kuni 30. juunini 2014 tingimusel, et kõnealused rasked õlid ja sarnased tooted olid ette nähtud kasutamiseks rafineerimistehase toorainena ning et kohaldati eesmärgipärase kasutamise protseduure.
            
         
               (6)
            
            
               Seega, et tagada asjakohaselt CN-koodi 2707 99 99 alla kuuluvate raskete õlide ja sarnaste toodete puhul ühepoolsete tollimaksude ajutisest peatamisest saadav kasu, tuleks tollimaksude ajutist peatamist kohaldada tagasiulatuvalt 4. aprillist 2013 kuni 30. juunini 2014.
            
         
               (7)
            
            
               Ühepoolsete tollimaksude tagasiulatuva peatamise kohaldamiseks tuleks määruse (EMÜ) nr 2454/93 artikli 294 lõikes 3 sätestatud vastava eesmärgipärase kasutamise luba pikendada 4. aprillini 2013,
            
         ON VASTU VÕTNUD KÄESOLEVA MÄÄRUSE:
   Artikkel 1
   Tollimaksud rafineerimistehase toorainena kasutatavatele CN-koodi 2707 99 99 alla kuuluvatele rasketele õlidele ja sarnastele toodetele, mis on ette nähtud üheks spetsiifilistest töötlustest, mida on kirjeldatud määruse (EMÜ) nr 2658/87 I lisas sätestatud kombineeritud nomenklatuuri teise osa grupi 27 lisamärkuses 5, on ühepoolselt peatatud 4. aprillist 2013 kuni 30. juunini 2014 tingimusel, et nende puhul rakendatakse määruse (EMÜ) nr 2454/93 artiklites 291–300 sätestatud eesmärgipärase kasutamise protseduure.
   Esimese lõigu kohaldamiseks võib määruse (EMÜ) nr 2454/93 artikli 294 lõikes 3 sätestatud eesmärgipärase kasutamise loa tagasiulatuvat jõudu pikendada kuni 4. aprillini 2013, kui täidetud on kõik kõnealuse määruse artikli 294 lõikes 3 sätestatud tingimused.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 19. mai 2015
      
         
            Nõukogu nimel
         
         
            eesistuja
         
         E. RINKĒVIČS
      
   
   
      (1)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).
   
      (2)  Komisjoni 2. juuli 1993. aasta määrus (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik (EÜT L 253, 11.10.1993, lk 1).
   
      (3)  Nõukogu 17. detsembri 2013. aasta määrus (EL) nr 1387/2013, millega peatatakse teatavatele põllumajandus- ja tööstustoodetele kehtestatud ühise tollitariifistiku ühepoolsete tollimaksude kohaldamine ning tunnistatakse kehtetuks määrus (EL) nr 1344/2011 (ELT L 354, 28.12.2013, lk 201).